  Виталий Пронин Ма луоз ӵуказе? Тае тодэмзы потӥсьёс понна ӟеч вакыт - Ымусьтонысен Йӧвылэсултонозь (8-тӥ-18-тӥ январе). Вашкала дыръёсысен адямиос тунало: туэ кузпалъяськозы яке уз, ёрмыса улозы яке узырмозы...Тунаськись нылъёс кӧня ке кузя бер ӝыт люкасько. Буко ултӥ, синзэс ворсаса, потаны кутско. Умоен ортчид ке - та аре бызёд, йӧтскид ке - уд. Нош кытчы, кыӵе гуртэ бызёд шуыса, тодылӥзы, капка йылтӥ гын сапег куяса. Кудпала сапег ныр возьматэ, отчы ик кошкод. Нырыз лымые мертчемын ке - эшъёсыд азе сереме кылёд.Кыӵе муртлы меда бызьыны кылдоз? Артанаысь писэз кысконо но учконо, кыӵе со: вольыт, шонер ке, картэд чебер, веськрес мугоро луоз. Пис позырес ке, картэд уродъяськись, ваменэс адями луоз. Пеймыт гидэ пырыса, огзэ ыжез кутыса эскеро: мӧйы-а, пинал-а. Вуоно картэд со арлыдъем ик луоз. Ыжлэсь гонзэ ишкалто на, тодо: тӧдьы-а, сьӧд-а луоз кузпал луонэдлэн йырсиез.Улонэз атасъя но эскериллям. Выж вылэ одӥг кырым ю тысь, пыргытэм нянь но тусьтыен ву поно. Атас нырысь ик тысь сиыны ке кутскиз - ӟеч адямилы бызёд, юыны ке ӧдъяз - картэд тордос луоз, нош лопыръяськыса кеськиз ке - урод, керетӥсь, жугиськись муртлы бызёд.Уйин нылъёс, нылкышноос ошмесысь я колодчаысь, ымазы ӟузьыса, ву ваё но сое пуньые поно. Вуэн пуньыез, педло поттыса, ӵукнаозь кельто. Вырйыло ке со кынмем - та аре умой улод, ӵошкыт ке - улонэд уз воштӥськы, гопо ке - улон азьпалыд умой ӧвӧл. Лёгъёсъя нылкышнолэсь кӧня нылпи ваёнзэ но тодӥллям.Азьпал улонзэс тодыны вашкалаосмы гурт сьӧры кылзӥськыны ветлӥзы. Сюрес воже султыса, вожоослэсь утиськон вылысь соос асьсэдыз гожен котыртылӥзы. Шып кариськыса, кылзӥськылӥзы, кин ма кылоз. Гырлы куара - сюанлы яке солдатэ кошконлы, кораськем куара - корослы, вал ворттэм, дӧдьы куара - умойлы. Узыр-куанер луонэз учкиллям, куро пыртыса. Шепен сюриз ке - умойлы, буш куро - начарлы.Гуртысьтымы 80 арессэ ортчытэм Керенькей Матрон апай нэнэезлэсь верамзэ тодаз вае:- Нэнэелэн агаез гуртысьтымы ик эшеныз ӵош Нырысетӥ дунневыл ож дыръя, 1915-тӥ арын, пленэ сюриллям. Со аре ик таослэн ӵыжы-выжыоссы гурт сьӧрысь сюрес воже кылзӥськыны ветлӥллям. Мынам нэнэе куаж-куаж лымы лёгамез кылэм. Нош эшезлы кылӥськем вуӵ-вуӵ пул куям куара. Нэнэелэн агаез бертэм, нош эшезлэн - ӧвӧл.Матрон апай ик егит дыръёссэ вера:- Тямыс арескам ай, бадӟымъёслэсь адӟем карыса, люкмес ӵогано кариськи - бакча берамы колодча вал. Уйшоре мынӥ со доры, нэнэй валэктэмъя котыртӥз куинь пол котырски шундыя, замокай но усьтонзэ миндэр улам понӥ. Йырме ӧс пала карыса, изи полатьын. ӵукна нэнэен дядяй юало ни:- Мар вӧтад?- Одӥг кышномурт корказэ миськиз, малы ке одӥг пул вылын гинэ со сылӥз, - шуисько.Дядяе, йырзэ сэзъяса, серекъяз, кут кутан сиктанзэ кулэ интыяз донгыны ик ӧз быгаты ни. Нэнэе, ымзэ кышет пумыныз ӵоктаса, гулбече картошлы шуыса ури-бери васькиз. Нош мон синкылияськытозь ӝоже уси, мылкыдзэс валатэк. Со пулэз ведь шонер адӟиськем: огнам улӥсько табере.Али но куд-ог егитъёс, школаын дышетскись пиналъёс вожояськыны потало ай. 5-6 кузя люкаськыса, тодмантэм пӧрмытскыса, ветло соос коркась корка кырӟаса, такмакъёс вераса, дымбыр-латыр поттыса. Озьы соос коркаез шулдырто, ӟеч улон сӥзё. Соос гинэ мар ай: нылпи садысь но тэшкылиос калык люкаськылон интые котькуд ар потало. Асьсэос но вераны луонтэм шумпото, калыкез но шулдырто. Иське, пӧртмаськон, тунаськон сямъёс калык пӧлысь уг ышо.Валерий БАЙМУРЗИН. Пичи Пурга ёрос, Аксакшур гурт.  